Forvirringen har været stor. I juni blev det meldt ud, at der skulle ske en omorganisering i Forsvarets Ejendomsstyrelse, og det så ud til, at 120 stillinger ville forsvinde i Hjørring. Men det var ikke tilfældet. De 120 stillinger skulle derimod styrke Forsvaret, korrigerede forsvarsminister Trine Bramsen (S) senere. I et svar fra ministeren, viser det sig nu, at der bliver nedlagt 12 stillinger i Hjørring. Bekymret for fremtiden Antallet af stillinger, som forsvinder fra Hjørring, er mindre end frygtet, og det glæder gruppeformand for Venstre, Karsten Lauritzen. Men han er også bekymret. - På den korte bane er meget godt, at det ikke drejer sig om flere stillinger. Men jeg er bekymret for den kommende periode i lyset af de sager, der har været - om det kan føre til en reel omlægning af flere stillinger i Nordjylland, siger han til TV2 Nord. - Forsvarsministeren siger, at der er tale om første skridt i en omorganisering af styrelsen, og det er på baggrund af det, jeg har min bekymring - for hvad er næste skridt, siger Karsten Lauritzen, der er valgt i Hjørring-kredsen. Sagen om svindel i Forsvarets Ejendomsstyrelse startede torsdag i retten i Viborg, og er kulminationen på en længere efterforskning.

Referat:
12 stillinger forsvinder fra Forsvarets Ejendomsstyrelse i Hjørring. Tallet er mindre end frygtet, men det nordjyske folketingsmedlem Karsten Lauritzen (V) er fortsat bekymret.